Ir-Reġina Elizabbetta u d-Duka ta’ Edinburgh illum wara nifsinhar għal ħabta tat-3 pm jiltaqgħu mal-Papa Franġisku fil-Vatikan fi żjara ta’ jum li se tagħmel fl-Italja wara stedina privata mill-President Giorgio Napolitano. Il-koppja rjali Ingliża se jżuru l-Quirinale, ir-residenza uffiċjali tal-President fejn se jiċċenaw fil-privat u wara jkollhom l-udjenza mal-Papa. Din se tkun l-ewwel darba li r-Reġina, li hija l-kap taċ-Church of England, se tiltaqa’ mal-Kap tal-Knisja Kattolika. Iż-żjara qed issir fis-sena li qed jiċċelebraw il-mitt sena mill-ftuħ mill-ġdid tar-relazzjonijiet bejn iż-żewġ knejjes. Hija mhux se tkun liebsa l-iswed jew velu tal-bizzilla għax il-laqgħa hija informali, tant li se ssir fl-istudju qrib is-Sala Pawlu VI u mhix fl-appartamenti formali tat-tieni Loggia tal-palazz Appostoliku. Iż-żjara fl-Italja hija l-ewwel waħda barra l-Ingilterra għal Elizabetta f’sentejn. Kien f’Novembru 2011 li marret l-Awstralja bħala l-kap ta’ stat ta’ dak il-kontinent. Minn kemm ilha fuq it-tron Elizabetta, poġġew fuq it-tron ta’ Pietru seba’ papiet – Piju XII, Ġwanni XXIII, Pawlu VI, Ġwanni Pawlu I, Ġwanni Pawlu II, Benedittu XVI u Franġisku. President tar-Republika Taljana kien hemm 10. Madankollu, Ir-Reġina qalet li hija dejjem “delighted” li qed terġa’ żżur l-Italja (din hija r-raba’ darba), anke jekk għal ftit siegħat. Is-sena l-oħra kellha wkoll iżżur l-Italja iżda ħassru kollox minħabba raġunijiet ta’ saħħa. Iż-żjara tal-lum hija ftit jiem bogħod minn għeluq it-88 sena tagħha fil-21 ta’ April.  Id-Duka ta’ Edinburgh għandu 92 sena. Il-Papa Franġisku, li għandu 77 sena, qatt ma żar ir-Renju Unit.